Theeb – Ulven
Et skarpt og stilsikkert ørkendrama. 

Den jordansk-britiske filmen Theeb – Ulven er et skarpt og stilsikkert ørkendrama om ublide skjebner i et ugjestmildt miljø. 

Tankene går ubønnhørlig tilbake til en film som Lawrence of Arabia, selv om regissør Naji Abu Bowars film er laget i en betraktelig mindre skala. 

Det er uansett en imponerende fortalt historie med flotte prestasjoner, både fra amatørene foran kamera og de profesjonelle bak. 

Theeb – Ulven byr på noen uforglemmelige bilder og miljøskildringer, og en spennende historie som berører og forarger. 

Blir satt i desperat situasjon 

Historien foregår i Hijaz-provinsen i Arabia under første verdenskrig. 
En engelsk soldat (Jack Fox) hyrer beduinen Hussein (Hussein Salameh) til å føre ham til en kilde, hvor han skal møte noen. 

Husseins lillebror Theeb (Jacir Eid) følger etter i skjul, og de blir etter hvert nødt til å ta ham med seg videre. 

Men der ute i ørkenen blir følget satt i en desperat situasjon, som gjør at Theeb må inngå en motvillig allianse med en fremmed (Hassan Mutlag). 

Filmen starter som et rolig, lavmælt drama, der interessen for figurene, kulturen og tidsbeskrivelsen stadig øker. 

Men så eksploderer omstendighetene og filmen utvikler seg til å bli en spennende kamp om liv og død, med en ung gutt ubarmhjertig kastet inn i begivenhetene, uten at hans alder ser ut til å være problematisk. 

Lille Jacir Eid har en intens tilstedeværelse foran kamera, som gjør at hans tidvise begrensninger som amatørskuespiller raskt kan avfeies. 

Enorme ørkenpanoramaer 

Filmen er ekstremt nydelig fotografert av Wolfgang Thaler, mest kjent for sitt samarbeid med den østerrikske regissøren Ulrich Seidl. 

Her får vi enorme ørkenpanoramaer og inderlige nærbilder med en sandfarget palett, der blod og svette blander seg med sand og stein. 

Det visuelle uttrykket underbygger figurenes akutte situasjon, der alle forhold jobber i mot dem. 

Theeb – Ulven er en vellykket film med nerve og tyngde. 
Parallellene til Lawrence of Arabia er allerede nevnt, men filmen har også et vist slektskap til westernfilmer av for eksempel John Ford og Sergio Leone. 

Mindre imponerende blir det ikke at dette er Naji Abu Bowars debut som forfatter og regissør av spillefilm. 

Han har laget et fortettet drama om den unge beduinguttens første kontakt med den store verden rundt ham, og man må bare bli emosjonelt engasjert av det han opplever. 
Theeb – Ulven er varmt anbefalt 
